	На основу члана 126. став 4. тачка 18. Закона о основама система образовања и васпитања ("Сл. гласник РС", бр. 88/2017, 28/2018-др.закон, 10/2019, 6/2020,129/2021,92/2023,19/2025-даље Закон), члана 65. Статута ОШ „Живомир Савковић“ из Ковачевца, а у вези са одредбама Правила понашања у ОШ „Живомир Савковић“ из Ковачевца, директор школе доноси:
ПРАВИЛА САРАДЊЕ И ПОНАШАЊА РОДИТЕЉА У ОСНОВНОЈ ШКОЛИ
Циљ: Добра сарадња родитеља, ученика и школе заснива се на међусобном поштовању, одговорности, поверењу и комуникацији у најбољем интересу ученика.
1. Поштовање запослених и ученика
Родитељи се према наставницима, стручним сарадницима, директору и осталим запосленима обраћају пристојно и са уважавањем.
Нису дозвољени вређање, омаловажавање, претње, повишен тон и било који облик агресивног понашања.
Родитељи поштују достојанство и приватност свих ученика.
2. Комуникација са школом
Родитељи се за питања и проблеме најпре обраћају предметном наставнику, одељењском старешини или стручном сараднику, у зависности од проблема.
Разговори са запосленима обављају се у договореном термину, а не током часа или непосредно пред ученицима.
Родитељи не ометају наставу и рад школе ненајављеним доласцима.
Неспоразуми се решавају разговором и кроз предвиђене процедуре школе.
3. Сарадња у интересу ученика
Родитељ правовремено обавештава школу о околностима које могу бити значајне за образовање, понашање или безбедност детета.
Родитељ прати рад и напредовање ученика и сарађује са школом када се појави проблем.
Родитељ не оправдава непримерено понашање детета, већ заједно са школом тражи решење.
Ученик треба да добија поруку да су одрасли партнери у његовом развоју.
4. Долазак и боравак у школи
Родитељи се приликом доласка у школу пријављују у складу са правилима школе.
Није дозвољено самовољно кретање по учионицама и другим просторима школе.
Родитељи не улазе на час без претходног договора и одобрења.
Родитељ који долази по дете поступа у складу са процедурама школе.
5. Безбедност ученика
Родитељи поштују сва правила школе која се односе на безбедност ученика.
Није дозвољено уношење предмета или материјала којима би могла бити угрожена безбедност ученика и запослених.
Родитељи не решавају међусобне или дечје сукобе директним обрачуном са другим учеником или његовим родитељем у просторијама школе.
6. Фотографисање и друштвене мреже
Родитељи поштују право на приватност ученика и запослених.
Фотографије, видео-записи и друге информације настале у школи не објављују се на друштвеним мрежама без одговарајуће сагласности.
Проблеми и неспоразуми са школом не решавају се јавним прозивањем запослених или ученика на друштвеним мрежама.
7. Одговорност родитеља
Родитељ је партнер школи у остваривању права детета, али и у развијању његових обавеза, одговорности и поштовања правила.
ВАЖНО: Школа ће саслушати сваки оправдан приговор родитеља. Истовремено, очекује се да се приговори износе аргументовано, пристојно и кроз одговарајуће канале комуникације.
Заједнички циљ школе и родитеља није да утврдимо ко је крив, већ да пронађемо најбоље решење за дете.

	Ова Правила примењују се у складу са Законом, Статутом школе, Правилима понашања и другим актима школе.

Директор школе: ______________________________
Датум: __________________

